Diari Oficial de la Generalitat Valenciana


Sumari del DOGV 6521, del 16-05-2011 (2011/5237)

RESOLUCIÓ de 20 d'abril de 2011, del director general de Justícia i Menor de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Oficial de Criminòlegs de la Província d'Alacant, del Col·legi Oficial de Criminòlegs de la Província de València i del Col·legi Oficial de Criminòlegs de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6521

Data del DOGV
:   16-05-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/5237


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 20 d'abril de 2011, del director general de Justícia i Menor de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Oficial de Criminòlegs de la Província d'Alacant, del Col·legi Oficial de Criminòlegs de la Província de València i del Col·legi Oficial de Criminòlegs de la Comunitat Valenciana. [2011/5237]  
L'Estatut d'Autonomia de la Comunitat Valenciana, en l'article 49.122a, segons la redacció donada per la Llei Orgànica 1/2006, de 10 d'abril, confereix a la Generalitat competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.   
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del seu reglament de desplegament, aprovat pel Decret 4/2002, de 8 de gener, del Govern Valencià, disposen que la creació de col·legis professionals, amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà mitjançant una llei de la Generalitat.  
Amb data 29 d'octubre de 2008, Francisco Bernabeu Ayela i altres, en qualitat de president de l'Associació de Criminòlegs d'Alacant (ACRA), va formalitzar la petició de creació del Col·legi Oficial de Criminòlegs de la Província d'Alacant, de conformitat amb allò acordat en l'Assemblea General de la dita entitat, en data 27 de febrer de 2008, segons certificat expedit pel seu secretari, amb el vistiplau del seu president.  
La petició a què es fa referència, juntament amb la documentació que s'adjunta, una vegada esmenada, incorpora els aspectes exigits per l'article 9.5 del Decret 4/2002, de 8 de gener. La denominació que es pretén donar al col·legi és la de Col·legi Oficial de Criminòlegs de la Província d'Alacant.  
Quant a la titulació professional o altres requisits, per a la incorporació al col·legi, s'exigirà estar en possessió de la llicenciatura de Criminologia.   
Igualment, la petició s'acompanya de la memòria destinada a motivar i justificar l'interés públic que concorre per a crear tal col·legi, que limite l'exercici professional lliure de la professió. L'interés públic en la creació del col·legi es fonamenta en el fet que «el Reial Decret 858/2003, estableix en el seu article 1 que les ensenyances conduents a l'obtenció del títol oficial de llicenciat en Criminologia hauran de proporcionar una formació científica, de caràcter interdisciplinari, en els distints aspectes relacionats amb el fet criminal o amb la conducta desviada».  
És evident que aquesta simple afirmació legal ja indica dos aspectes -el fet criminal i la conducta desviada- que ostenten per si mateixos l'existència d'un interés públic més que suficient. No obstant això, afegirem alguna qüestió que ho mostrarà de forma encara més incontestable.  
Entre les problemàtiques que sempre han preocupat a l'opinió pública s'han trobant, indefectiblement, totes aquelles relacionades -directament o indirectament- amb el delicte i la resposta cap a aquets, tant en els aspectes de la seua repressió i tractament, com en tots aquells relacionats amb la seua prevenció. La criminologia estudia, científicament i empíricament, tot allò que s'ha relacionat amb el delicte, el delinqüent, la víctima i la reacció social respecte de tots els anteriors elements. La criminologia estudia i tracta el delicte tant com a acció individual, com a fenomen macrosocial, passant per totes les graduacions intermèdies. I s'ocupa i preocupa de delinqüents i víctimes, des de tots els punts de vista, sense oblidar la importància de les interaccions entre ambdós.  
  
Basant-se en tot això, és del tot un punt indubtable que en totes les actuacions professionals, en què pot intervindre un criminòleg, «l'element principal és el de l'èxit de les aspiracions ciutadanes de seguretat ciutadana i l'interés públic del tractament adequat d'un fenomen que afecta el cos social, en el seu conjunt, i cada un dels ciutadans, en particular».   
  
Per la seua banda, en data 13 de gener de 2009, Benjamín Victoria Ballesteros, en qualitat de president de l'Associació de Criminòlegs de València i Castelló (ACRIVAC), va formalitzar una petició de creació del Col·legi Oficial de Criminòlegs de la Província de València, de conformitat amb allò acordat en l'Assemblea General de la dita entitat, en data 18 de desembre de 2009, segons el certificat expedit pel seu secretari, amb el vistiplau del president.  
La petició a què es fa referència, juntament amb la documentació que s'hi adjunta, una vegada esmenada, incorpora els aspectes exigits per l'article 9.5 del Decret 4/2002, de 8 de gener. La denominació que es pretén donar al col·legi és la de Col·legi Oficial de Criminòlegs de la Província d'Alacant.  
Quant a la titulació professional o altres requisits, per a la incorporació al col·legi, s'exigirà estar en possessió de la llicenciatura de Criminologia.   
Igualment, a la petició s'adjunta una memòria destinada a motivar i justificar l'interés públic que concorre per a crear tal col·legi, que limite l'exercici professional lliure de la professió. Interés públic en la creació del col·legi que es fonamenta en idèntics termes a la petició anterior.  
  
Així mateix, amb data 7 de desembre de 2010, Javier Guardiola García, com a president de l'Associació Professional de Criminòlegs de la Comunitat Valenciana, va formular una nova petició de creació del Col·legi Oficial de Criminòlegs de la Comunitat Valenciana, de conformitat amb allò acordat en l'Assemblea General de la dita entitat, en data 23 de febrer de 2009, segons el certificat expedit pel seu secretari, amb el vistiplau del seu president.  
La petició a què es fa referència, juntament amb la documentació que s'adjunta, incorpora els aspectes exigits per l'article 9.5 del Decret 4/2002, de 8 de gener. La denominació que es pretén donar al col·legi és la de Col·legi Oficial de Criminòlegs de la Comunitat Valenciana.  
Quant a la titulació professional o altres requisits, per a la incorporació al col·legi s'exigirà estar en possessió de: «La llicenciatura en Criminologia és títol acadèmic oficial que s'imparteix en aquests moments a la Comunitat Valenciana, a la Universitat de València i a la Universitat d'Alacant. L'esmentat títol acadèmic (que en la seua adaptació a l'Espai Europeu d'Educació Superior està sent substituït pels pertinents graus, que han començat ja a impartir-se en les dues universitats esmentades».   
Igualment, a la petició s'adjunta la memòria destinada a motivar i justificar l'interés públic que concorre per a crear tal col·legi, que limite l'exercici professional lliure de la professió. L'interés públic en la creació del col·legi es fonamenta en el fet que la intervenció professional dels criminòlegs, en els distints camps que més avall s'assenyalen, suposa, de fet, una important intervenció en àmbits sensibles als més elementals drets dels ciutadans: l'honor, la intimitat personal i familiar, la mateixa imatge, el lliure desenrotllament de la personalitat (cal recordar, a més, que els criminòlegs intervenen tant respecte als adults com a respecte als menors) i, fins i tot, la llibertat i la seguretat de les persones, a què es refereix la intervenció professional del criminòleg -i a vegades de la població sencera, en la mesura que les anàlisis criminològiques puguen donar lloc a polítiques públiques més o menys repressives o severes, articulades a través de mesures penals i policials de greu incidència en la vida dels ciutadans- que poden estar afectades per la intervenció professional criminològica.  
  
Avaluacions de risc i perillositat; dictàmens sobre tendències o dinàmiques delictives; anàlisi sobre elements criminògens i avaluacions de reincidència; propostes de sancions i opció entre diversos mecanismes sancionadors; valoració de les irregularitats en el compliment de penes i mesures, i dictamen que recomana el manteniment d'aquestes o la seua substitució per altres més oneroses; intervencions en processos de mediació d'adults i menors, entre moltes altres, que afecten greument, de forma potencial, els drets constitucionals ressenyats.  
  
A més a més, importa tindre en compte, en el present cas, que la tortuosa història dels estudis de criminologia (que no van veure la forma de títol oficial fins a data molt recent, arran de les directrius generals establides pel Reial Decret 858/2003, i sent la primera promoció de llicenciats la de l'any 2006, i com que van proliferar, fins aleshores, títols diversos i de molt distinta qualitat i solvència, que només tenen en comú apel·lar la criminologia en la seua denominació) dóna lloc a un panorama professional infestat de personatges que amb formacions molt diverses -i sovint francament deficitàries- s'arroguen en públic i davant de les institucions la condició de criminòleg, i pretenen assumir funcions professionals per a les quals no estan qualificats per un títol oficial.  
Cal resoldre, amb la creació del col·legi, la competència deslleial i l'intrusisme i dignificar la professió, amb el fonamental objectiu de protegir els drets dels ciutadans, però també per a tutelar els legítims interessos professionals dels qui han seguit estudis oficials per a preparar-se adequadament per al correcte exercici de les seues funcions professionals-  
La qual cosa aconsella, en suma, que el col·lectiu, en constituir-se en col·legi professional, estiga sotmés a unes normes deontològiques i de control, pròpies d'aquestes corporacions de dret públic.   
D'acord amb el que disposa l'article 73 de la Llei 30/1992, de 26 de novembre, de Règim Jurídic i del Procediment Administratiu Comú, l'òrgan administratiu que tramite un procediment podrà acordar la seua acumulació a altres amb què guarde identitat substancial o íntima connexió. Hi concorren, en el present cas, identitat substancial en les tres peticions de creació de col·legis professionals, ja que totes aquestes afecten la mateixa titulació de llicenciat o grau en Criminologia i la professió de criminòleg. Per la seua banda, l'interés públic que puga concórrer en la seua creació és el mateix, diferenciant-se únicament i exclusivament per l'àmbit territorial a què afectaria cada col·legi. Precisament s'ha tingut en compte l'àmbit territorial d'un d'aquests per a acordar l'acumulació dels altres dos expedients.  
  
Per l'anterior, es va acordar l'acumulació de les peticions de creació del Col·legi Oficial de Criminòlegs de la Província d'Alacant, el Col·legi Oficial de Criminòlegs de la Província de València i el Col·legi Oficial de Criminòlegs de la Comunitat Valenciana.  
Quant al procediment, aportada o completada la documentació que es desprén del seu article 9 i l'article 10.2 de l'esmentat Decret 4/2002, s'exigeix que la petició de creació d'un col·legi professional se sotmeta a informació pública, mitjançant la publicació en el Diari Oficial de la Comunitat Valenciana de la resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Oficial de Criminòlegs de la Comunitat Valenciana, arreplegant els aspectes més significatius dels previstos en l'article 9.5 de l'esmentat decret, en particular l'existència d'un interés públic en la creació del col·legi professional, que limite l'exercici lliure de la professió, com s'ha procedit en els paràgrafs anteriors, i es concedeix un termini d'un mes per a la formulació d'al·legacions.   
  
Pel que s'ha exposat, fent ús de les competències atribuïdes pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener, i en compliment del que preveu l'article 10.2 del Decret 4/2002, de 8 de gener, del Govern Valencià, pel qual s'aprova el Reglament de Desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:  
  
Primer  
Sotmetre a informació pública, per un termini d'un mes, les peticions de creació del Col·legi Oficial de Criminòlegs de la Província d'Alacant; del Col·legi Oficial de Criminòlegs de la Província de València i del Col·legi Oficial de Criminòlegs de la Comunitat Valenciana.  
Segon  
Les al·legacions, a què es fa referència en l'apartat anterior, dirigides al Servei d'Entitats Jurídiques d'aquesta Direcció General, es presentaran al Registre General de la Conselleria de Justícia i Administracions Públiques, siti al carrer Avellanes, 14, 46566 València, sense perjudici de la possibilitat de fer ús de qualsevol de les altres oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 20 d'abril de 2011.- El director general de Justícia i Menor: Antonio Gastaldi Mateo.